பாடம் 8
பாபேல் கோபுரம்
நோக்கம்: மனிதனின் பெருமை நம்மைத் தேவனிடமிருந்து பிரிக்கிறது என்றும், பெருமை மக்களையும் ஒருவரையொருவர் பிரிக்கிறது என்றும் பிள்ளைகளுக்குக் காட்டுதல்.
வேத வாசிப்பு: ஆதியாகமம் 11:1-9
மனப்பாட வசனம்: நீதிமொழிகள் 11:2 – “அகந்தை வரும்போது இலச்சையும் வரும் …”
குறிப்பு: “பாபேல்” என்ற சொல்லுக்கு இரண்டு பொருள்கள் உண்டு: (1) தேவனுடைய நீதிமன்றம் அல்லது வாசல், (2) குழப்பம். ஆங்கிலத்தில் “babble” என்பது பொருளற்ற குழப்பமான ஒலியைக் குறிக்கும்.
பாடத்தை அளித்தல்
தொடக்கப் புள்ளி
எல்லாப் பிள்ளைகளையும் ஒரே நேரத்தில் பேசச் சொல்லுங்கள். நன்றாகச் சத்தம் உண்டானதும் நிறுத்தி, எல்லோரும் சொன்னதைக் கேட்க முடிந்ததா என்று கேளுங்கள். இல்லை! அவ்வளவு சத்தமும் குழப்பமும் இருந்ததால் முடியவில்லை.
வகுப்பில் பல மொழிக் குழுக்களைச் சேர்ந்தவர்கள் இருந்தால், ஒவ்வொரு பிள்ளையும் தன் தாய்மொழியில் வகுப்பாரை வாழ்த்தட்டும். எல்லா மொழிகளும் புரிந்ததா என்று வகுப்பிடம் கேளுங்கள். பலர் பல மொழிகள் பேசுவார்கள்; ஆனால் உலகின் எல்லா மொழிகளையும் பேசுபவர் யாருமில்லை, ஒரு கண்டத்தின் எல்லா மொழிகளைக்கூட யாரும் பேசுவதில்லை!
இன்றைய போதனையின் முக்கிய குறிப்புகள்
1. மனிதக் குடும்பத்தில் இத்தனை மொழிகள் ஏன் உள்ளன என்பதை வேதாகமம் எப்படி விளக்குகிறது என்று இன்று கேட்போம். படம் 5-ஐக் காட்டுங்கள். நோவாவின் கதை நினைவிருக்கிறதா என்று வகுப்பிடம் கேளுங்கள். அவன் தேவனுக்குக் கீழ்ப்படிந்து, ஒரு பெரிய பேழையைக் கட்டி, தன் குடும்பத்தைத் தேவனுடைய நியாயத்தீர்ப்பிலிருந்து காப்பாற்றினான். நோவாவின் குடும்பம் பெருகி பலராயிற்று; ஆனாலும் எல்லோரும் ஒரே மொழியையே பேசினார்கள் (11:1).
2. காலப்போக்கில் மக்கள் இன்று நாம் செய்வது போலச் செங்கல் சுடக் கற்றுக்கொண்டு, ஒரு பெரிய கோபுரத்துடன் ஒரு நகரத்தைக் கட்ட தீர்மானித்தார்கள். தாங்கள் எவ்வளவு திறமைசாலிகள் என்று காட்ட கட்டுபவர்கள் விரும்பினார்கள். கட்டும் திறமையைத் தந்தவர் தேவனே என்பதை அவர்கள் மறந்துவிட்டார்கள் (11:1-4).
3. தேவன் அவர்களுடைய பெருமையை அடக்கி, அவர்களுடைய பொல்லாப்பைக் கட்டுப்படுத்தவேண்டியிருந்தது. அவர்கள் ஒருவரையொருவர் புரிந்துகொள்ளாதபடி அவர்களுடைய மொழியைக் குழப்பினார். படம் 8-ஐக் காட்டுங்கள். கட்டுபவர்களின் முகங்களில் உள்ள குழப்பத்தையும் கோபத்தையும் சுட்டிக் காட்டுங்கள் (11:5-7).
4. கட்டும் வேலை கைவிடப்பட்டது; ஆரம்பத்தில் தேவன் கட்டளையிட்டபடியே மக்கள் மறுபடியும் பூமியெங்கும் சிதறிக் குடியேறினார்கள் (1:28; 11:8-9).
மனப்பாட வசனத்தை மனதில் பதியவைத்தல்
கதைக்கு நம் பதில்
குழந்தைகள் புதிதாக நடக்கக் கற்றுக்கொண்டவுடன் தங்கள் சாதனையில் மிகவும் பெருமைப்படுகின்றன. ஆபத்தை நோக்கியே இருந்தாலும் ஒரு பக்கமாக ஓடிப்போய், திரும்பி வர மறுக்கும். யாராவது போய் அவற்றை எடுத்து வரவேண்டும். நாமும் பல நேரங்களில் அந்தக் குழந்தைகளைப் போலத் தம்மைப் பற்றியே பெருமைப்பட்டு, தேவனைச் சாராமல் தனித்து இருக்க விரும்புகிறோம். ஆனால் தேவன் நம்மை அப்படிப் படைக்கவில்லை. நாம் அவருக்குக் கீழ்ப்படிவதன் மூலம் அவரோடு ஐக்கியமாயிருக்கவேண்டும் என்று அவர் விரும்புகிறார்.
